Tennissamband Íslands hlýtur styrk úr Afrekssjóði ÍSÍ Nýverið var gengið frá samningi Tennissambands Íslands og Afrekssjóðs ÍSÍ vegna styrkveitinga ársins 2018 . Tennissamband Íslands ( TSÍ ) flokkast sem C / Þróunarsérsamband samkvæmt flokkun Afrekssjóðs ÍSÍ fyrir árið 2018 . Heildarstyrkveiting sjóðsins til TSÍ vegna verkefna ársins er 1.450.000 kr. og er hækkun á styrkupphæð frá síðustu árum þar sem verkefni TSÍ árið 2017 hlutu styrk að upphæð 800.000 kr . TSÍ sendi lið til keppni á bæði Davis Cup og Fed Cup mótin á árinu , en mótin eru heimsmeistaramót liða og fara fram árlega . Karlamótið fór að þessu sinni fram í Túnis og kvennamótið í Búlagaríu . Kvennaliðið sigraði lið Kosóvó eða einn leik af fjórum í keppninni og karlaliðið lék einnig fjóra leiki og sigraði tvo þeirra , Albaníu og Andorra . Aðstæður í þessari keppni eru oft ólíkar aðstæðum á Íslandi og mjög krefjandi . Þá hafa nokkrir einstaklingar keppt á alþjóðlegum mótum erlendis á árinu , bæði ATP og ITF mótum . Það voru þeir Hjörtur Þór Grjetarsson , formaður TSÍ og Raj Bonifacius , í stjórn TSÍ , sem undirrituðu samninginn fyrir hönd TSÍ og þau Lilja Sigurðardóttir , formaður stjórnar Afrekssjóðs ÍSÍ og Andri Stefánsson , sviðsstjóri Afreks - og Ólympíusviðs ÍSÍ fyrir hönd Afrekssjóðs ÍSÍ . Á myndinni má sjá þau Hjört Þór og Lilju að lokinni undirritun .